ทองคำปี56สวิง เตือนระวังข่าวมั่ว
นายกสมาคมทองคำ ออกโรงเตือน ปีนี้ราคาทองคำผันผวนหนัก ข่าวลือจะถูกใช้เก็งกำไร ทำนักลงทุนติดดอย
3 ม.ค. 2556

นายกสมาคมทองคำ ออกโรงเตือน ปีนี้ราคาทองคำผันผวนหนัก ข่าวลือจะถูกใช้เก็งกำไร ทำนักลงทุนติดดอย
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า แนวโน้มราคาทองคำปีนี้จะผันผวนรุนแรง นักลงทุนจะต้องติดตามข่าวสารต่างๆ ที่เกิดขึ้นในตลาดอย่างใกล้ชิด เพราะเชื่อว่าปัจจัยเสี่ยงที่จะเกิดขึ้นกับราคาจะไม่ใช่เรื่องสถานการณ์เศรษฐกิจของสหรัฐและยุโรปอีกแล้ว แต่จะเป็นข่าวอื่นๆ ที่จะถูกนักลงทุนประเภทเก็งกำไรหยิบมาใช้ในการกระตุ้นและเก็งกำไร
“ตอนนี้ปัจจัยเสี่ยงที่จะเข้ามากระทบราคาทองคำยังมองไม่ออก นักลงทุนจะต้องเกาะติดและพิจารณาข่าวต่างๆ ที่เกิดขึ้นให้ดี พร้อมตัดสินใจลงทุนอย่างรอบคอบ” นายจิตติ กล่าว
นายกสมาคมค้าทองคำ ยกตัวอย่างที่เคยเกิดขึ้นในปี 2554 ที่มีนักวิชาการออกมาบอกว่า ราคาทองคำในประเทศไทยจะขึ้นไปบาทละ 3 หมื่นบาท ทำให้มีการตัดสินใจเข้ามาลงทุนในช่วงที่ราคาซื้อขายที่ 2.7 หมื่นบาท กันมากสุดท้ายก็ติดทองที่ราคาดังกล่าวค่อนมาก ดังนั้นนักลงทุนจะต้องระมัดระวัง 
สำหรับแนวโน้มราคาทองคำปีนี้ คาดว่าจะเคลื่อนไหวในกรอบที่กว้างมาก ซึ่งบางช่วงอาจจะลงมาต่ำถึงระดับ 1,500 เหรียญสหรัฐต่อออนซ์ และขณะเดียวกันก็จะมีโอกาสพุ่งขึ้นไปในระดับที่มากกว่า 1,940 เหรียญสหรัฐต่อออนซ์ ซึ่งนักลงทุนประเภทเก็งกำไรจะชอบ เพราะมีโอกาสทำกำไรได้มาก ต่างจากปีที่ผ่านมาที่ราคาทองคำขึ้นลงไม่มาก
ขณะที่ราคาทองคำปรับตัวเพิ่มขึ้นในช่วงนี้มาอยู่ที่รับซื้อ 24,150 บาท ขายออกเพิ่มขึ้นจากวันก่อน 150 บาท เนื่องจากช่วงก่อนปีใหม่ที่ราคาดิ่งจากการเทขายทำกำไรของนักลงทุนประเภทกองทุนต่างๆ จึงมีแรงเข้าซื้อและมีกำไร
ด้านวายแอลจี แนะนำลงทุนซื้อขายในระยะสั้น จากการแกว่งตัวของราคา โดยประเมินแนวรับบริเวณ 1,665 หรือ 1,660 เหรียญ สหรัฐต่อออนซ์ และให้ขายทำกำไรเมื่อราคาดีดตัวหรือบริเวณแนวต้าน 1,688 หรือ 1,695 เหรียญสหรัฐต่อออนซ์ แต่หากราคาหลุดโซน 1,650 เหรียญสหรัฐต่อออนซ์ ให้ตัดขาดทุน เพื่อลดความเสียหายของพอร์ตการลงทุน